सीकर। पूर्व प्रधानमंत्री अटल बिहारी वाजपेयी का जन्मदिन शुक्रवार को मंडल स्तर व जिला मुख्यालय पर सुशासन दिवस के रूप में मनाया गया। पार्टी कार्यालय में आयोजित मुख्य कार्यक्रम के दौरान संगठन और सरकार के बीच दूरियों पर कार्यकर्ताओं की नाराजगी खुलकर सामने आई।
कई कार्यकर्ताओं ने कहा, चुनाव से पहले कार्यकर्ताओं को खूब सम्मान मिलता है, बाद में नेता भूल जाते हैं। दो दिन पहले आने वाले नेताओं को तव्वजो दी जाती है। रीड की हड्डी बताए जाने वाले कार्यकर्ताओं को मौके पर छिटक दिया जाता है।
कार्यक्रम के मुख्य अतिथि प्रदेश उपाध्यक्ष और संगठन जिला प्रभारी रामकिशोर मीणा ने कार्यकर्ताओं की इस बात को स्वीकार करते हुए कहा, कार्यकर्ताओं को पूरा सम्मान जरुरी है। इसे लेकर राष्ट्रीय स्तर पर विचार किया जा रहा है। संगठन में कार्यकर्ता सर्वोपरी है। इसे लेकर मुख्यमंत्री हर जिले में जाकर कार्यकर्ताओं से संवाद कर रही हैं। इस मौके पर उन्होंने कहा, पूर्व प्रधानमंत्री अटल बिहारी वाजपेयी ने पार्टी में सदैव कार्यकर्ता के रूप में काम किया। सांसद सुमेधानंद सरस्वती ने कहा, वाजपेयी ने गांवों को सड़कों से जोड़ने की शुरुआत की। इससे गांवों के विकास में तेजी आई। विधायक रतनलाल जलधारी ने बेटी बचाओ-बेटी पढ़ाओ का आह्वान किया। पूर्व जिलाध्यक्ष महेश शर्मा ने वाजपेयी से जुडे अनेक संस्मरण सुनाए। विधायक बंशीधर बाजिया, विधायक गोरधन वर्मा, मधुसुदन भिंडा, सीकर मंडल अध्यक्ष राजकुमार जोशी, जिला महामंत्री बाबूसिंह बाजौर, बलवंत सिंह चिराना, उप जिला प्रमुख शोभसिंह अनोखू, मीडिया प्रभारी प्रकाश दाधीच आत्माराम पंसारी, दीपसिंह राठौड़ आदि ने भी विचार व्यक्त किए। इस दौरान कई कार्यकर्ता मौजूद थे।
सम्मान नहीं मिलने पर यूं जताया खेद
जिला उपाध्यक्ष बलदेव खंडेला ने कहा, चुनाव से पहले कार्यकर्ताओं को सम्मान दिया जाता है, वह बाद में भी मिलना चाहिए। श्रीमाधोपुर के एक कार्यकर्ता ने कहा, नेता रीढ़ की हड्डी बताने वाले कार्यकर्ताओं को बाद में भूल जाते हैं।
चुनाव के अभाव में निचले स्तर तक नहीं पहुंचे कार्यक्रम | प्रदेश उपाध्यक्ष ने कहा, संगठन और सरकार की दृष्टि से सीकर महत्वपूर्ण जिला है। संगठनात्मक चुनाव नहीं हो पाना गलत रहा। इससे पार्टी के कार्यक्रम निचले स्तर पर नहीं पहुंच पाए। प्रदेश अध्यक्ष सीकर को लेकर गंभीर हैं।
कल चलाएंगे सफाई अभियान | भाजपा सीकर नगर मंडल द्वारा पूर्व प्रधानमंत्री अटल बिहारी वाजपेयी 91वां जन्मदिन सुशासन सप्ताह के रूप में मनाया जाएगा। मंडल अध्यक्ष राजकुमार जोशी ने बताया कि रविवार को सुबह 9 बजे एसके अस्पताल में सफाई अभियान चलाया जाएगा।
hin_Deva hin_Deva hin_Deva hin_Deva hin_Deva hin_Deva hin_Deva